Imtella' Diċembru 21, 2021 - Aġġornata 21 Ta' Diċembru, 2021 12:34pm Ritratti: Karl Paul Baldacchino Illum tibda x-xitwa. Mal-ġurnata, se jseħħ is-solstizju tax-xitwa. Dan l-avveniment astronomiku, li se ngawduh fil-4.59pm, se jħabbar il-wasla tax-xitwa. Riżultat ta' dan, fl-emisferu ta' fuq tad-dinja, li jkopri anki lil pajjiżna, illum hija l-iqsar ġurnata tas-sena u għaldaqstant il-lejl tal-lum huwa l-itwal wieħed tas-sena. Illum, fil-fatt, se jkollna ftit anqas minn għaxar sigħat dawl u madwar 14-il siegħa dlam. Dalgħodu, ix-xemx telgħet ftit wara s-7am u se tinżel kemm kemm qabel il-5pm. Is-solstizju tax-xitwa jista' jseħħ fuq medda ta' tlett ijiem, bejn l-20 ta' Diċembru u t-23 tal-aħħar xahar tas-sena. Normalment, dan iseħħ fil-21 jew fit-22 ta' Diċembru. Dan l-avveniment astronomiku jista' jseħħ fl-20 ta' Diċembru mill-2080 'il hemm, filwaqt li jista' jaqa' nhar it-23 ta' Diċembru mis-sena 2303 'il quddiem. Filwaqt li dan il-fenomenu jilqa' lix-xitwa fl-emisferu tad-dinja li jagħmlu parti minnu anki l-gżejjer Maltin, fl-emisferu tan-Nofsinhar is-solstizju jagħti bidu għas-sajf. Li jfisser, li llum il-pajjiżi ta' din in-naħa tad-dinja, fosthom l-Arġentina u l-Awstralja, se jkollhom l-itwal jum u l-iqsar lejl. Matul is-sena jseħħu żewġ solstizji, li huma l-aktar ġranet imdawla u mudlama tas-sena. Is-solstizju tas-sajf li jmiss se jseħħ nhar il-21 ta' Ġunju tas-sena d-dieħla.